作者:馬子嚴
標題:賀新郎
內容:客裡傷春淺。問今年梅蕊，因甚化工不管。陌上芳塵行處滿。可計天涯近遠。見說道、迷樓左畔。一似江南先得暖。向何郎、庭下都尋遍。辜負了，看花眼。古來好物難為伴。只瓊花一種，傳來仙苑。獨許揚州作珍產。便勝了、千千萬萬。又卻待、東風吹綻。自昔聞名今見面。數歸期、屈指家山晚。歸去說，也稀罕。